CELEX: 32014R0972
Language: hr
Date: 2014-09-11 00:00:00
Title: Provedbena uredba Komisije (EU) br. 972/2014 оd 11. rujna 2014. o razvrstavanju određene robe u kombiniranu nomenklaturu

16.9.2014   
            
            
               HR
            
            
               Službeni list Europske unije
            
            
               L 274/1
            
         PROVEDBENA UREDBA KOMISIJE (EU) br. 972/2014
   оd 11. rujna 2014.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:
   
               (1)
            
            
               Kako bi se osigurala jedinstvena primjena kombinirane nomenklature priložene Uredbi (EEZ) br. 2658/87, potrebno je usvojiti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su Opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvode dodatni pododjeljci te koja je utvrđena posebnim odredbama Unije, a u cilju primjene tarifa i drugih mjera u vezi s trgovinom robom.
            
         
               (3)
            
            
               U skladu s navedenim Općim pravilima robu opisanu u stupcu 1. tablice iz Priloga potrebno je razvrstati u odgovarajuću oznaku KN iz stupca 2., a na temelju razloga iz stupca 3. navedene tablice.
            
         
               (4)
            
            
               Primjereno je odrediti da u skladu s člankom 12. stavkom 6. Uredbe Vijeća (EEZ) br. 2913/92 (2) korisnik može obvezujuće tarifne informacije izdane za robu na koju se odnosi ova Uredba, a koje nisu u skladu s ovom Uredbom, nastaviti navoditi tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene ovom Uredbom u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
   Članak 2.
   Obvezujuće tarifne informacije koje nisu u skladu s ovom Uredbom mogu se i dalje navoditi temeljem članka 12. stavka 6. Uredbe (EEZ) br. 2913/92 tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. rujna 2014.
      
         
            Za Komisiju,
         
         
            u ime predsjednika,
         
         Algirdas ŠEMETA
         
            Član Komisije
         
      
   
   
      (1)  SL L 256, 7.9.1987., str. 1.
   
   
      (2)  Uredba Vijeća (EEZ) br. 2913/92 od 12. listopada 1992. o donošenju Carinskog zakonika Zajednice (SL L 302, 19.10.1992., str. 1.).
   
      PRILOG
      
                  Opis robe
               
               
                  Razvrstavanje
                  (oznaka KN)
               
               
                  Razlozi
               
            
                  (1)
               
               
                  (2)
               
               
                  (3)
               
            
                  Tekući proizvod koji se sastoji od silana, fosfatnog monomera MDP, dimetakrilatne smole, 2-hidroksietil-metakrilata (HEMA), kopolimera, punila, etanola, vode i inicijatora. Namijenjen je za upotrebu u stomatologiji.
                  Proizvodom se površina kaviteta priprema za vezivanje s materijalom za punjenje. Može se upotrebljavati i za umrtvljivanje korijena zuba, brtvljenje dentina prije stvrdnjivanja amalgamskog ispuna, kao zaštitni sloj za restaurativne staklenoionomerne materijale ili za vezivanje smola za pečaćenje jamica i fisura.
               
               
                  3006 40 00
               
               
                  Razvrstavanje je utvrđeno općim pravilima 1., 3.(a) i 6. za tumačenje kombinirane nomenklature, napomenom 4.(f) uz poglavlje 30. i tekstom oznaka KN 3006 i 3006 40 00.
                  S obzirom na njegova objektivna svojstva, posebno na prisutnost etanola i vode, proizvod je više tekući od tradicionalnog punila te se lako može infiltrirati u zub.
                  Premda proizvod izgleda kao adheziv, koristi se kao podloga na zubima kojom se dentin na površini aktivira za vezivanje s materijalom za punjenje. Proizvod ostaje na zubu tijekom i nakon liječenja i postaje sastavni dio punila.
                  Razvrstavanje u tarifni broj 3506 kao ljepilo je isključeno jer se brojem 3006 pruža određeniji opis. Isto tako, neke od predviđenih namjena (umrtvljivanje korijena, brtvljenje dentina i zaštitni sloj) nisu uobičajene za ljepilo.
                  Proizvod se stoga razvrstava u oznaku KN 3006 40 00 kao zubni cementi i druga zubna punila.